TMI บุ๊กรายได้โรงไฟฟ้าไบโอก๊าซไตรมาส 3 นี้ ปักธง 3 ปีกำลังผลิตแตะ 50 MW
TMI บุ๊กรายได้โรงไฟฟ้าไบโอก๊าซไตรมาส 3 นี้ ปักธง 3 ปีกำลังผลิตแตะ 50 MW
4 ต.ค. 2561

นายธีระชัย ประสิทธิ์รัตนพร กรรมการผู้จัดการ บริษัท ธีระมงคล อุตสาหกรรม จำกัด (มหาชน) หรือ TMI เปิดเผยว่า จากกรณีที่ก่อนหน้านี้บริษัทได้มีการให้ บริษัท ธีระมงคล กรีน เอนเนอร์ยี จำกัด ซึ่งเป็นบริษัทย่อย เข้าลงทุนซื้อหุ้น 100% ในบริษัท กรีน เซฟวิ่ง เอนเนอร์ยี่ ไทยแลนด์ จำกัด ซึ่งดำเนินโครงการโรงไฟฟ้าก๊าซชีวภาพ ขนาด 1.4 เมกะวัตต์ (MW) ใน จ.ชุมพร มูลค่ารวมประมาณ 79.99 ล้านบาทแล้ว หลังตรวจสอบมูลค่าสินทรัพย์ (Due Diligence) เห็นว่าเหมาะสม โดยการลงทุนครั้งนี้จะช่วยต่อยอดธุรกิจและเพิ่มโอกาสทางธุรกิจด้านพลังงานต่อไปในอนาคต
ขณะเดียวกัน บริษัทเริ่มรับรู้รายได้โครงการโรงไฟฟ้าก๊าซชีวภาพจังหวัดชุมพรไตรมาส 3 นี้ พร้อมกับวางแผนขยายธุรกิจโรงงานผลิตไฟฟ้าก๊าซชีวภาพต่อเนื่องโดยตั้งเป้าภายใน 3 ปี เพิ่มกำลังการผลิตไฟฟ้าเป็น 50 เมกะวัตต์(MW)
สำหรับในปัจจุบัน บริษัท กรีน เซฟวิ่ง เอนเนอร์ยี่ ไทยแลนด์ จำกัด ซึ่งดำเนินโครงการโรงไฟฟ้าก๊าซชีวภาพ ขนาด 1.4 เมกะวัตต์ ได้ทำสัญญาซื้อขายไฟฟ้ากับการไฟฟ้าส่วนภูมิภาค (กฟภ.) เป็นสัญญาซื้อขายไฟฟ้าในระบบ Feed-in Tariff โดยดำเนินการผลิตกระแสไฟฟ้าให้กับการไฟฟ้าส่วนภูมิภาคมาตั้งแต่เดือน เม.ย. 2558 จนถึงปัจจุบัน โดยสัญญาซื้อขายไฟฟ้า สิ้นสุด ณ วันที่ 19 เม.ย. 2578 จึงเหลืออายุสัญญา 17 ปีโดยประมาณ
“ปีนี้เรามองว่าเป็นปีแห่งการลงทุนของบริษัท ทำให้เราเดินหน้าเข้าไปในธุรกิจพลังงาน ซึ่งหลังจากได้โรงไฟฟ้าก๊าซชีวภาพ ขนาด 1.4 เมกะวัตต์มาแล้ว และเรายังมองหาโครงการใหม่อย่างต่อเนื่อง เพื่อช่วยส่งเสริมการเติบโตในอนาคต แต่ก็ต้องดู IRR ควบคู่กับการลงทุนไปด้วย เพื่อสร้างผลการตอบแทนที่ดีให้กับผู้ถือหุ้น”นายธีระชัย กล่าว
ทั้งนี้ สำหรับธุรกิจออกแบบ ผลิต และจัดจำหน่ายอุปกรณ์ไฟฟ้าส่องสว่างที่เป็นธุรกิจหลัก ซึ่งได้รับผลกระทบจากเทคโนโลยีที่เปลี่ยนแปลงไปอย่างรวดเร็ว นายธีรชัย ระบุว่า ขณะนี้บริษัทได้ดำเนินการปรับแผนธุรกิจเพื่อรองรับสถานการณ์ดังกล่าวแล้ว ด้วยการทยอยลดกำลังการผลิตลงและเน้นนำเข้าสินค้าแทน พร้อมกับหันมาเน้นด้านการผลิตพลาสติกขึ้นรูป หรือแม่พิมพ์ จากเครื่องจักรและโรงงานเดิมที่สามารถดำเนินการธุรกิจดังกล่าวได้อย่างมีประสิทธิภาพอยู่แล้ว คาดว่าปีหน้าจะเริ่มเห็นผลประกอบการที่ชัดเจน